Mads Fuglede (DD), 2026-01-06:
Tak for ordet.
Som jeg gjorde opmærksom på i min indledning, er den grønne omstilling noget, der især foregår i vores landdistrikter, og det gør, at vi skal være meget nænsomme i den måde, som vi tænker vores landdistrikter på.
Det er et problem i forhold til Danmarksdemokraternes måde at anskue den grønne omstilling på.
For os er det et problem, at man lægger et pres på vores landdistrikter, hvor man alt for ofte ikke hører dem, der bor der, eller også skaber man nogle rammer, der gør, at de økonomiske interesser, man sætter fri, er så enorme, at det er meget svært at stå imod dem i vores landdistrikter.
Jeg bor i en kommune, hvor det her er blodig alvor hver eneste dag.
Man skal lede i uendelig lang tid i eksempelvis Nordsjælland for at finde nogle af de 350 vindmøller, man har i Ringkøbing Skjern – det siger jeg med understregningen af ordet uendelig, da jeg, så vidt jeg kan se, når jeg undersøger det, ikke kan finde en eneste elproducerende vindmølle på land i Nordsjælland.
Det at fortrænge mennesker fra et lokalområde for at opstille VE betyder, at der, hvor jorden er dyrest, og der, hvor der er en høj frekvens af advokater pr. kvadratmeter, er det meget sværere at lave grøn omstilling, end hvis man eksempelvis vælger vores landdistrikter.
Så når man indgår en række aftaler om, som man kalder det, et mere grønt og sikkert Danmark ligesom den, der blev indgået i 2020, eller lignende aftaler senere, så er det en række aftaler, hvor man har besluttet sig for at etablere en række energianlæg på tværs af landet, som rammer vores landdistrikter rigtig hårdt.
Da Ugebrevet Mandag Morgen udkom med nummer 39 i november 2024, var der på forsiden en stor grøn banan, der dækkede det, der tidligere har fået den nedsættende betegnelse den rådne banan, og vi, der bor i vores landdistrikter, vil nok helst frabede os al den her banansnak.
Vi vil gerne fortsat tage et hovedansvar for den grønne omstilling, men vi vil gerne have, at det sker på en facon, der ikke ødelægger glæden ved at leve og bo på landet eller ødelægger den meget lille friværdi, men tit har formået at opbygge i et hus på landet.
Sidst vi havde den her debat, blev vi, der ønsker at gentænke vores ambitioner om at lade det åbne landskab i vores landdistrikter blive erobret af klimaindustrien, beskyldt for at være bagstræberiske og modstandere af den grønne omstilling.
Det er vi ikke.
Der er ikke noget nostalgi eller nogen bagstræberiske betragtninger, der driver os i Danmarksdemokraterne.
Den grønne omstilling er en bunden opgave, og den grønne omstilling kan føre til vækst, hvis vi griber den rigtigt an.
Vi i Danmarksdemokraterne vil gå meget langt for eksempelvis den havvindmølleaftale, vi har indgået, og vi vil også være med til at fremrykke den, hvis det er det, der skal til, for at skabe mere grøn strøm nu.
Vi vil også gerne finde penge til, at man kan understøtte, at europæisk producerede solpaneler bliver sat op på hustage hos private.
Vi vil gå rigtig langt på alle de her stræk.
Det, der gør, at vi er så begejstrede for havvindsaftalen, er, at vi knæsætter det princip, at det ikke kun er der, hvor det altid er billigst, at vi laver den grønne omstilling.
Hvis vi altid gjorde alt her i landet der, hvor det var billigst, så ville vores ældrepleje se meget anderledes ud.
Vores åbne landskaber og de, der bor på landet, fortjener ikke, at det bare er de rå markedsvilkår; vi vil gerne støtte, at man gør det her på en facon, sådan at man kan bo side om side med eller i nærheden af den grønne omstilling.
Der produceres meget grøn strøm i Danmark i dag.
Lad os producere mere af den og meget mere af den, men lad os gøre det på hustage og gerne med krav om solceller fra europæiske producenter, og lad os også gøre det på havet, og lad os bruge de omlægninger, der foretages af dansk landbrug, til at producere mere biomasse, der kan levere en mere stabil grøn strøm, end vind og sol er i stand til, og lad os omfavne de muligheder, som de kommende generationer af kernekraftteknologi giver os, for også at kunne producere den strøm og energi andre steder end bare på landet.